24.2.2023.
HR
Službeni list Europske unije
C 68 A/9
2.4.
Testiranja Kandidati koji ispunjavaju uvjete za sudjelovanje i budu među najbolje ocijenjenim kandidatima (u slučaju da se provodi ocjenjivanje kvalifikacija), bit će pozvani na testiranja.
Sva su testiranja obavezna i eliminacijska.
U obavijesti je utvrđen najveći broj kandidata koji mogu pristupiti testiranju.
Opis i način bodovanja testiranja navedeni su u obavijesti.
Tehničke pojedinosti – Internetska testiranja (upitnik s višestrukim izborom odgovora i pismeno testiranje) Pismena testiranja na internetu Europski parlament provodi preko pružatelja usluga.
Kandidati moraju na raspolaganju imati računalo (stolno ili prijenosno) sa sljedećim značajkama: — operativni sustav Microsoft Windows 10 ili noviji ili Apple OS X 10.13 ili noviji za Mac, — 1 GB slobodnog prostora na tvrdom disku, — kamera na prednjoj strani, ugrađena u računalo ili spojena s njime, — internetska veza, — 4 GB RAM-a.
Kandidati će o eventualnim promjenama minimalnih tehničkih zahtjeva koje proizlaze iz ažuriranja softvera biti obaviješteni prije testiranja.
Operativni sustavi XP, Vista i stariji, Windows 10 S, Windows ARM (RT), MacOS stariji od 10.11, IOS (Ipad, Iphone), Android, Chromebook, virtualni stroj (VM), Linux (Debian, Ubuntu itd.) i 32-bitni operativni sustavi nisu kompatibilni.
Također, na stolnom ili prijenosnom računalu kandidati moraju imati administratorska prava kako bi tijekom testiranja mogli onemogućiti pristup svim aplikacijama (dokumentima, drugim softverima, internetskim stranicama itd.) osim aplikacije pružatelja usluga.
Molimo kandidate da provjere jesu li datum i vrijeme na računalu točno postavljeni te je li odabrana ispravna rezolucija ekrana.
Kandidati aplikaciju trebaju preuzeti, instalirati, provjeriti i testirati čim prije (najkasnije tjedan dana prije testiranja).
Kako bi nakon instalacije mogli testirati aplikaciju, od kandidata će se prilikom pristupanja aplikaciji zatražiti da pokrenu probni tehnički test.
Taj probni tehnički test obvezan je i mora se pokrenuti na stolnom ili prijenosnom računalu koje će se koristiti na dan testiranja.
Probni tehnički tekst kandidatâ ne ocjenjuje se, već služi tomu da se kandidati upoznaju s aplikacijom i načinom na koji se ona koristi.
Tijekom testiranja moraju biti isključeni svi antivirusni programi na stolnom ili prijenosnom računalu.
Ako u bilo kojoj fazi natječaja/postupka odabira naiđu na tehnički problem, kandidati se trebaju obratiti Odjelu za odabir osoblja preko svojeg računa na platformi Apply4EP te jasno navesti broj i naziv natječaja/postupka odabira kao i problem kako bismo ga mogli razmotriti i, po potrebi, riješiti.
Na dan testiranja: od kandidata se očekuje da učine sve kako tijekom testiranja ne bi morali napuštati računalo.
Više informacija o postupku testiranja i o radnjama koje su dopuštene, odnosno nedopuštene, tijekom testiranja kandidati će dobiti u prilogu pozivnici na testiranje.
U slučaju problema prilikom testiranja, kandidate se moli da se odmah obrate pružatelju usluga na broj telefona + 33 1 76 41 14 88 kako bi se problem uklonio i kako bi mogli nastaviti testiranje.
Testovi kandidata koji odustanu od testiranja neće se ocjenjivati.
Datum i vrijeme koji su navedeni u pozivu na pismeno testiranje (ili ispunjavanje upitnika s višestrukim izborom odgovora) nije moguće promijeniti.
Kandidati koji neće biti u mogućnosti prisustvovati jednome od testiranja neće imati drugu mogućnost da pristupe testiranju.
Čak i ako se iz organizacijskih razloga više testiranja održi na isti dan, ocjenjivat će ih se redoslijedom kojim su navedena u obavijesti.
Ako kandidat na određenom testiranju ne postigne potrebni minimalan broj bodova, povjerenstvo za odabir neće ocjenjivati njegov sljedeći test.
2.5.
Popis prikladnih kandidata Popis prikladnih kandidata objavljuje se te se na njemu navode imena kandidata.